১. আপনার যখন খুব তাড়া, তখন টিকিট কাউন্টারে লম্বা লাইন। আর যখন হাতে প্রচুর সময়, তখন কাউন্টার ফাঁকা।
২. এসি মেট্রোতে চড়ার জন্য অনেকেই তিন-চারটে ট্রেন ছেড়ে দেন। আবার অনেকক্ষণ অপেক্ষার পরে এসি মেট্রোতে উঠলেন, কিন্তু এসি মেশিন থেকে আচমকা জল পড়ে আপনি ভিজে একসা হলেন।
৩. মেট্রো স্টেশনের ইলেকট্রনিক বোর্ডে দু’মিনিট পরেই ট্রেন দেখে আপনি নিশ্চিন্তে বসে রইলেন। অথচ আপনার অজান্তেই সেই ট্রেনটি বাতিল হয়ে গেল।
৪. অফিস টাইমে ভিড়ে ঠাসা ট্রেনে ওঠার জন্য দরজার কাছ থেকে চিৎকার, ‘দাদা ঢুকুন, ভিতরে তো ফাঁকা!’
৫. দমদম এবং নিউ গড়িয়া, টালিগঞ্জের মতো স্টেশনে ট্রেনে উঠে বসার জন্য দরজার সামনে যাত্রীদের মধ্যে কর্নারের সময়ে ফুটবল মাঠের ফরওয়ার্ড-ডিফেন্ডারদের মতো ধাক্কাধাক্কি। তারপরে তাড়াহুড়োয় বসতে গিয়ে একজনের অন্যের কোলে বসে পড়া।
৬. তাড়াহুড়োয় ট্রেনে উঠে অনেক পুরুষযাত্রী ফাঁকা সিটে বসে পড়ার পড়ে আবিষ্কার করেন সেটা লেডিজ সিট।
৭. ব্যাগ চেকিংয়ের দায়িত্বে থাকা পুলিশ কর্মীরা কেউ কেউ কষ্ট করে ব্যাগের উপরে মেটাল ডিটেক্টর বুলিয়ে নেন, অনেকে আবার চোখের দেখাতেই দূর থেকে ব্যাগে কী আছে বুঝে যান। গল্পে মজে গিয়ে অনেকে অবশ্য সেই ফুরসতও পান না।
৮. কবি নজরুলে বাঁশদ্রোণী নাকি সূর্য সেনে গড়িয়া? টিকিট কাটার সময়ে তা নিয়ে ধোঁয়াশা।
৯.  দরজা বন্ধ হয়ে যাচ্ছে দেখে ট্রেন ধরতে মরিয়া যাত্রীর ব্যাগ, হাত-পা অথবা কিছু একটা গলিয়ে দেওয়া। যদিও দশ মিনিটের মধ্যেই অধিকাংশ সময়ে পরের ট্রেন পাওয়া যায়।
১০. কেউ আত্মহত্যা করার জেরে ট্রেন বন্ধ থাকলে স্টেশনে এসে অনেক যাত্রীর অবধারিত উক্তি, ‘মরার আর সময় পেল না!’
১১. শোভাবাজার স্টেশন এলেই ছেলেদের ফিচেল হাসি হেসে বন্ধুকে ফিসফিস করে বলা, ‘কীরে নামবি নাকি?’
১২. মেট্রো চালু হওয়ার পরে তিরিশ বছর পার হলেও ঠিক কোন লাইনটা বিদ্যুৎ সরবরাহকারী থার্ড লাইন, তা নিয়ে এখনও অনেকের মনেই ধোঁয়াশা রয়েছে।